Կարոտի գլխավորած ջոկատը Շահումյանի շրջանի մարտական ուժերի շարքերը համալրելու Շահեն Մեղրյանի՝ բազմիցս արտահայտած բուռն ցանկությունը պատահական լինել չէր կարող, այն խորապես կշռադատված էր: Հայդուկապետին քաջ հայտնի էր ջոկատի մարտական անբասիր ուղին: Մինչ այդ նրա գլխավորած ջոկատը իրեն հրաշալիորեն էր դրսեւորել Նոյեմբերյանի ու Շահումյանի շրջաններում, ապա նաեւ Ումուդլուի, Փարուխի, Մալիբեյլիի, Մարտունաշենի մարտերում: Այդ օրերին հատկապես մեծ արձագանք գտավ Օղակ 1-ին գործողության ժամանակ Սիմոն Աչիկգյոզյանի(Դեդ) գլխավորած «Արաբո» ջոկատի համագործակցությամբ 1991 թ. ապրիլի 30-ին Մարտունաշենում խորհրդային բանակի զինվորների եւ ադրբեջանական ՕՄՕՆ-ի դեմ նրա առաջնորդած ազատամարտիկների մղած կռիվը: Մարտունաշենի կռվում չերկնչելով թշնամու գերազանցող ուժերից` Կարոտի զորաջոկատի եւ Սիմոն Աչիկգյոզյանի «Արաբո» ջոկատի ազատամարտիկների համազարկերից Մարտունաշենի փողոցներում իրենց մահկանացուն էին կնքել տասնյակ հակառակորդներ: